Centenars de veïns visiten les noves instal•lacions de la piscina d'estiu de Paterna
22/06/2018

# Centenars de veïns visiten les noves instal•lacions de la piscina d'estiu de Paterna

[![Centenars de veïns visiten les noves instal•lacions de la piscina d'estiu de Paterna](/images/noticias/2018/06/piscina-gr.jpg)](/images/noticias/2018/06/piscina-gr.jpg)

22.06.2018

La nova piscina, que s'ha obert al públic aquest matí, estarà en funcionament fins al pròxim 2 de setembre

Més d'un miler de veïns i veïnes de Paterna van passar ahir pel nou complex lúdic “Piscines d'Estiu” situat en la carretera Manises.

Des de les 20 hores, el nou complex va acollir activitats infantils, batucadas, una festa de l'escuma, classes de zumba i música amb DJ’s, en una jornada de portes obertes que també va comptar amb la presència de l'Alcalde, Juan Antonio Sagredo i membres de la corporació municipal.

A més, aprofitant la jornada, es va enterrar una capsula del temps amb dibuixos de xiquets i xiquetes de Paterna, un exemplar d'un periòdic del dia i objectes representatius del municipi.

“_Amb aquestes noves instal·lacions, els paterners i paterneres tornen a gaudir d'una completa oferta aquàtica, lúdica i recreativa, segura i en condicions on gaudir del temps d'oci durant l'estiu_”, va assenyalar el primer edil durant l'esdeveniment.

Amb un pressupost de 2 milions d'euros, la remodelació ha permès construir un nou complex que compta amb tres piscines, circuits de spa amb jacuzzi, zona d'ombrel·les, un parc de jocs, una cafeteria, vestuaris, una oficina d'infermeria i una nova entrada pel bulevard de la carretera de Manises.

La nova piscina, que s'ha obert al públic aquest matí, estarà en funcionament fins al pròxim 2 de setembre, tots els dies de la setmana en horari d'11 a 20 hores.

A més i amb l'objectiu de facilitar l'accés de tots els veïns i veïnes del municipi, s'han expedit bons de temporada amb preus ajustats i ofertes especials per a titulars del Carnet Jove, pensionistes i jubilats, menors de 18 anys i socis dels Serveis Esportius Municipals.